khistorydata/jeongjo-sjw-relations huggingface dataset:
정조 23년
兪漢寧以訓鍊都監言啓曰今二月二十四日大報壇祭享誓戒時因兵曹節目北營標下軍三十名軍餉色軍二十名北營入直別將閔光升率領拱北門外排立作門雜人馬一切嚴禁事畢後還入直所而待標信擧行之意敢啓傳曰知道
정조 23년
己未二月二十三日辰時上御重熙堂左副承旨入侍時左副承旨金啓洛假注書李弘謙記事官承膺祚編修官洪樂游以次進伏訖上命書傳敎曰政官牌招開政上曰大報壇祭報府入之也賤臣承命出傳回奏曰祭報府姑未修正云矣命退承史以次退出
정조 23년
己未二月二十三日未時上御重熙堂來待諸臣入侍時行左承旨李書九假注書李弘謙記事官承膺祚編修官洪樂游館伴鄭民始兵曹判書金文淳戶曹判書趙鎭寬以次進伏訖上敎鎭寬曰慶熙宮修理之役幾何爲之耶鎭寬曰姑未盡爲矣上敎民始曰勅行順來沿路無他弊端云遠接使狀啓卿亦連爲取見乎民始曰今日入來狀本姑未見之而勅行已抵安州別無生弊殊甚幸也而至於禮單固辭不受米飮之屬亦不取食未知其意果眞箇務從俱便否也上曰館伴與都監堂上連日看檢於都監而入直處所則何處耶民始曰就直於分戶曹內而近來閭閻之民入居其處房舍甚陋矣上曰備邊司亦有入居者乎各司直房之閭民入居自來有飭禁而近日則甚蕩然而有是弊矣上曰今日召接爲詢向日筵奏方物事也卿等果詳考謄錄乎仍敎民始曰在前如此勅行時紙入萬卷事卿亦必聞其爲恒例矣民始曰各五千卷所入果載在前謄錄決非移易之事矣上敎書九曰承旨亦考見文跡乎書九曰取考乙卯謄錄則果以各五千卷見載矣上敎鎭寬曰同文彙考果更考乎鎭寬曰更爲詳考於槐院方物數爻所載板本則亦以一千卷載錄而只言皇太后皇后同云至於皇帝下懸錄則其板本脫落更無所考矣始知皇太后皇后同是各一千卷而非皇帝之同於皇太后皇后之謂也以此推之則皇帝之各紙五千卷果的然無疑矣上曰然矣向者通文官誌必是誤本矣民始曰取考甲辰謄錄則勅行入館所後以訓局軍七十名爲墻外守今番亦依此分付擧行乎上曰依此爲之也文淳曰今此迎勅時訓局馬兵五哨隨駕事命下而別隊馬兵一哨及入直等雜頉除之則未滿五哨雖未滿五哨從實數隨駕乎上曰依此爲之也文淳曰隨駕侍衛宣傳官武兼等服色當有變通而未知何以知委乎上曰以常時服色隨駕而改服色時只去笠飾虎鬚無妨矣文淳曰在前迎勅習儀時例爲傳語入達矣今番則何以爲之乎上曰今番則置之可也出擧條文淳曰在前勅行時訓局軍一百名前期出送弘濟院矣今亦依此擧行之意分付何如上曰依爲之出擧條文淳曰初三日館所擧行時何營軍兵隨駕何營軍兵留陣禁軍及馬步軍幾番幾哨磨鍊餘軍留營何以爲之乎上曰御將率本營步軍三哨訓局步軍七哨爲先後廂本營騎士二番馬兵三哨都領隨駕禁軍三番挾輦軍則除倭槍手留營置之禁將率訓局餘軍及本營騎士留陣可也出擧條文淳曰降定軍伍人過三朔提稟事曾有下敎矣守門將尹若理昨冬以丹鳳門入直降定龍虎營卜馬軍而今爲四朔故敢此仰達矣上曰分揀可也出擧條文淳曰今此迎勅時本曹郞廳各差備分排甚苟艱展勅勅官正郞鄭繼忠令該曹以他司官員改付標正郞申溆都監郞廳之任亦爲減下以爲備員之地何如上曰依爲之出擧條文淳曰兩湖各邑稅大同每船限千石裝載自是定式而羅州金堤兩邑則千石分排之外剩數或爲八十餘石或爲五十餘石若干石剩數之仍爲添載年前已爲筵稟蒙允矣今番亦依此擧行事分付何如上曰依爲之出擧條文淳曰三月三日進上與動駕相値在前如此之時亦有前期進上之例今番亦依此擧行何如上曰依爲之出擧條民始曰水原留守徐有隣西屯築垌物力貸下事別單判付內禁營所在果當所請之數而均廳先爲貸下當否令該廳草記或筵稟及期拮据事命下矣禁營留儲無可推移者均廳經用近亦不敷期以久遠多數貸下亦無其道而設屯築垌專爲利用厚生之方則旣始之役不可中撤以均廳錢一萬兩盡給以爲完役之地何如上曰依爲之出擧條書九曰勅行回還時松都平壤義州三處別問安使亦爲依近例以道內守令借銜差送而御帖則伴送使齎去以爲從便奉傳之地何如上曰依爲之出擧條命退諸臣以次退出
정조 23년
行都承旨李晩秀坐行左承旨李書九坐行右承旨李勉兢病左副承旨金啓洛坐直右副承旨鄭尙愚坐直同副承旨兪漢寧坐注書柳台佐呈辭在外金啓溫病假注書李允謙仕直李弘謙仕事變假注書任百禧仕
정조 23년
李勉兢啓曰昨日兵曹判書金文淳留陣取稟擧條批旨書入之際禁將誤書以訓將至於啓下原擧條改付標以入當該注書所當重勘而本院請推之外無他可施之罰何以爲之而臣惶恐待罪之意敢啓傳曰勿待罪注書爲先推考
정조 23년
以兵曹摠管陞降單子傳于李勉兢曰摠管鄭大容實職許遞令該曹口傳差出刑曹參議尹光顔當以致祭假承旨下往鐵原地本職亦爲許遞前望單子入之待下批牌招察任
정조 23년
刑曹參議前望單子入之朴基正落點
정조 23년
傳于金啓洛曰承旨前望單子入之待下批牌招察任
정조 23년
承旨前望單子入之鄭尙愚落點
정조 23년
以修撰韓用鐸副修撰尹序東尹命烈牌不進罷職傳旨傳于沈象奎曰只推
정조 23년
以校理閔命爀牌不進罷職傳旨傳于沈象奎曰只推
정조 23년
吏曹口傳政事以閔台爀爲禮曹參判
정조 23년
以平安監司韓用龜狀啓安州牧使朴瑞源勒差富民庫監以致奸鄕之捧賂慈山府使李儒慶肅川府使任長遠多定村監貽弊民邑安州牧使慈山府使爲先罷黜其罪狀令該府拿問勘處肅川府使係是恩補不敢論勘鐵山前府使權琇柴木等物橫斂民間令該府拿問定罪事傳于金啓洛曰令該曹口傳另擇差出待下批當日給馬下送其中不爲循例請罪之肅倅則外補卽坐謫之降一等律名故例稱謫倅今雖勘律豈過於定配乎亦安知同罪者漏網無勢者橫罹乎使之戴罪察職贖愆回行事嚴飭之意回諭
정조 23년
李書九以迎接都監言啓曰本都監郞廳兵曹正郞申溆減下代以都廳郞廳兵曹正郞柳畊移差其代副司果李羲甲差下使之察任何如傳曰允
정조 23년
李勉兢以兵批言啓曰訓鍊正前望中在京無故人只有一人以二望擬入之意敢啓傳曰知道
정조 23년
李勉兢以備邊司言啓曰昌原府使李尙度上疏批旨內二百結限年降稅事山腰以上冒耕中禁事爾言甚是令廟堂指一草記稟處俾有實效統營都廳穀事不惟說弊亦旣救弊問于道臣許施後狀聞停糴之時以其分數代捧事諸道民庫依關西例道臣句檢事亦爲稟處土宜之貢豈可轉貿轉貿之故百弊俱出爾言誠有意見令道臣通同釐正求其可行永久無弊之方別具冊子以進則諸道亦當視此爲例廟堂措辭嚴飭分付該道附陳陳田等稅規事爾言卽諸倅所未言者下廟堂與有司之臣商確稟處事命下矣取見其疏本則其一本邑以四五十年來屢經大侵所失結摠厥數夥然徵稅無地而旣不經査櫛舊災量案陳頉亦近千結矯救之道惟在更搜隱漏之田故踏驗田疇新査得者爲二百十一結未頉舊災爲四百七十四結而其中已成水澤者以査得之結充報除頉其餘二百六十三結災名旣異不可遽議永頉自今年限年減稅則次第起墾不至全數永棄事也今以疏辭觀之則未頉舊災二百六十三結與已成水澤者有異減稅勸耕似可次第起墾審知其如此而不爲變通則是豈所以奉承朝家勸農之至意哉特依所請自今年隨其墾闢限三年免稅而墾未墾結數年年修報巡營自巡營轉報地部及本司如年前關東海西等邑例以準摠爲期一以爲詢事考言之道一以杜有名無實之弊其一近來峽居之民欲免公稅燒斫之業必趨僻奧耒耜之用至及冢頂山中樹木之養動經百年在在童濯沙石汰下今若申嚴山禁使峽中之民無以着手於高深之境則服田食土者必將轉緣閑曠不禁之地此不但爲防水害而已山而養木野而生穀實爲相土宜事也旣是法典所載又是目下當務之先而禁之不以其方一番撓民而止則非徒無益爲害反甚向來公州生員柳鎭穆所陳冊子中禁養條最爲切實今方依下敎頒示諸道守令苟能誠心採用可以不煩不擾責效於數年之後以此分付其一停退之意本爲歉年難於準捧也第彼窮民方輸新糴力綿於竝及旣稱舊還視同於科外準捧之難甚於新還而若又不登次次仍停則轉成久遠頻頻蕩減外邑公儲仍此虛縮至於代捧則俱無此弊且以民間事情言之雖在失稔之歲必有稍登之穀與其一時停歇而更留後逋無寧從便折納而便歸了殺如非大無之年以其停退之分數移施於代捧之規事也不許停退許其代捧豈不誠公私兩便之道而近來聞見已熟於停退少値歉荒輒皆希覬營邑又從而撓攘今雖定以代捧之法難保其永無闊狹萬一如此則令無以信於民姑依近例自廟堂臨時稟旨恐合可久之道其一八道諸邑莫不有民庫而旣不會減於度支又不關由於巡營只是各邑自辦自消故弊源每在於官不致察吏緣爲奸耗費無節積成逋縮則加斂充報便成常規今若依關西例竝爲磨勘於道臣則査削旣係於上營僞濫自絶於下邑事也民庫一事先自兩南奉朝飭而見方釐正未知工拙得失之如何而自巡營磨勘未敢知其來頭利害雖以關西事言之非不句管於巡營而磨勘之際百弊俱生至有宜屬官廳之論大抵官有節用愛民之心則雖不磨勘於巡營自當常有餘裕苟無是心虛張磨勘則適足以滋其冒濫之弊且此名目異於大同之成憲釐正後行之四五年備諳民間便否然後更議磨勘之道恐未爲晩其一近來八道收稅考諸收租案皆云下之上幾結下之中幾結下之下幾結此若據當年踏勘之災而言之則猶可也而所謂某等幾結者各有該邑一定之鐵案而旣曰下中下下則可知非爲六等之田分而乃是九等之年分也旣曰年分則年年一套無復增加是何說也所謂下中下下卽是七分災八分災之名也今乃不問豐歉先以幾十萬結永永縛住於災減之科又於其外添頉當年之內災國家之年年漏失正稅不知幾十萬斛而今之每結所收竝田稅大同及他名色之附於田結者大略爲二十餘斗驟看之此政合於國典二十斗之法而所謂實十分二十斗原典所著田稅之法而大同等名色各出於其後若於田稅條二十斗之內割出爲大同則島在其代土貢創大同之意耶原典以來旣無田稅米降幾斗之法文而年分等第明是隨歲不同之事但於八道各邑收租案中削去懸空分等之謬例必以當年全災與內災之眞箇結數依本規開錄減頉則正稅之入庶復祖宗之舊矣苟其若是則經費有裕彼良保最窮者幾萬生靈始可以次第拯拔於水火之中而如寺奴婢之流外邑雜徭之添附田結而侵害農民者皆可以量宜變通事也年分九等之制廢每結四斗之法行而續典田稅條有曰凡一結收田稅四斗註曰下之中以上收稅不在此限以此觀之則量案時引用年分文跡而仍作田畓等數也明矣取考三南收租案則自上之下至下之中爲十餘萬結而其餘則竝與京畿海西田畓皆屬下下疏中所謂下中下下則可知非爲六等之田分而乃是九等之年分也旣曰年分則年年一套無復增加是何說也云者其所起疑固無足怪而其實則續典所載下之中以上之文亦未嘗不以年分等第爲田畓等第又何疑之有乎今若因此而認以原典稅法之至今自在遽欲責其實十分每結二十斗之稅則摠計三手糧大同結錢等項一結所出將近四十斗此豈可以議到乎旣不可議到於此則依前置之之外別無他道以此分付何如傳曰允昌原倅疏辭不事蹈襲能出自己杼柚且其爲說多有朱書語法可知其嫺於實地比之梔蠟口氣不啻較三十里疏中代捧事此法只見於續典不載於原典蓋非邃昔成憲而與其停退而反貽民弊無寧代捧而不作公債亶在道臣邑宰隨時量宜從實闊狹之如何民庫事故相尹文翼按湖南時以應捧定爲恒式矣入不當出之弊比比有之而先取還穀以補之末又分徵而充之公私之效害果何居惟其可行無弊之方更須爛商善處爲可田稅事通編所載原續各異何獨於此乎然也靜義兩縣之設在於原典之後而原典註以濟州三邑則似此文勢亦云多矣大抵此疏全篇多是人所不言之事若聚諸道文倅之章用科試功令之法定次等次甲乙則此疏勝於鄭晩錫之根據韓興裕之精詳而該於適用亦與金㙆之識見不多讓今番勤諮之擧卽詢事考言之遺規也車服之庸豈可不施於此等之人昌原府使李尙度令該曹因其任嘉善大夫下批以勸諸倅可也
정조 23년
李晩秀以備邊司言啓曰卽見京畿監司李在學狀啓則以爲各邑牟還多寡不均若其有裕處固不必加分而至於不敷處不可不略有加分牟還應留中限二千石特許加分事請令廟堂稟旨分付矣春耕在卽種子之如干加分不可靳持依所請施行之意分付何如傳曰允
정조 23년
又以備邊司言啓曰卽見江原監司尹弼秉狀啓謄報則以爲道內還穀數本不敷以其當分之數實無分排之勢還穀四萬五千五百七十石特蒙準許則待其畢分從實數更爲登聞事請令廟堂稟旨分付矣本道穀簿本自不敷而其中亦有以還穀之多民不支堪之邑若均平其分留則四萬五千餘石加分似或稍過而種糧多少有難遙制姑依所請施行使之畢加分後從實數更爲登聞今年則諸路留庫摘奸斷不可已亦以此預爲嚴飭何如傳曰允
정조 23년
李勉兢以壯勇營言啓曰本營水原鄕軍下番試射放時各技入格人賞格別單書入之意敢啓傳曰知道
정조 23년
又以壯勇營言啓曰本營牙兵等私獵於廣州地矣捉得小豹一頭封進而捉虎軍姓名別單書入之意敢啓傳曰知道
정조 23년
己未二月二十四日辰時上御便殿戶房承旨入侍時行都承旨李晩秀假注書李弘謙記注官承膺祚編修官洪樂游以次進伏訖上命書昌原府使李尙度上疏備局回啓草記批答訖命退承史以次退出
정조 23년
行都承旨李晩秀病行左承旨李書九坐直行右承旨李勉兢病左副承旨金啓洛坐右副承旨鄭尙愚坐同副承旨兪漢寧坐直注書柳台佐呈辭在外金啓溫病假注書李允謙仕李弘謙仕直事變假注書任百禧別入直
정조 23년
藥房提調金文淳副提調李書九啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如臣等不任區區伏慮敢來問安竝此仰稟答曰知道
정조 23년
金啓洛啓曰知敦寧金載瓚刑曹判書金翊休除拜後過三日不爲出肅事甚未安依定式竝推考警責仍卽牌招察任何如傳曰允
정조 23년
兪漢寧啓曰大司憲李域輔執義高宅謙在外掌令玄重祚持平李東宇病不進掌令鄭澣持平南惠寬未肅拜監察茶時之意敢啓傳曰知道
정조 23년
兪漢寧啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 23년
傳于李書九曰京畿監司留待
정조 23년
傳于李書九曰諸承旨持公事入侍
정조 23년
傳于李書九曰京畿監司入侍
정조 23년
傳于李書九曰書狀官入侍
정조 23년
李書九啓曰撥路申飭非止一再而勅行到黃州後前站止宿形止尙不登聞擧行之稽滯誠甚未安黃海監司曺允大爲先推考警責何如傳曰允
정조 23년
以平安監司韓用龜狀啓今番輪症貧民之死亡而不卽埋葬無依而病難療治者捐財救活人姓名開錄馳啓事判付內啓下賑恤廳爲旀楚山閑良元聖極幼學金一奎救活與助葬各過半百其在信令之道宜有別般施賞尋常拯活近二十口則猶且加資況因特敎拔例勸爲者乎兩人竝賞加今日下批與有旨同封下送使卽分給此意回諭
정조 23년
金啓洛以弘文館言啓曰新除授副校理朴鍾淳時在京畿長湍地經筵入番事緊請斯速乘馹上來事下諭傳曰依啓
정조 23년
李書九以迎接都監言啓曰勅使在館時館門把守及館內守直房守房子各差備等名數別單書入之意敢啓傳曰知道
정조 23년
兪漢寧以舟橋司言啓曰谷城縣監金熙采上疏批旨內三千戶之於三萬石重之以許多弊端民何堪乎均巡統穀耗發賣之一依己亥道臣鄭一祥已施之例爲之事大同木品前期上送該廳較正後收捧事附陳餉保事竝令廟堂粘啓稟處本縣稅穀劃得舟橋船載運之請令舟橋司草記稟處蛟龍山城餉穀依赤裳例事亦令廟堂稟處事命下矣取見其疏本則以爲本縣稅穀在昔直捧於順天海倉募船上納矣中間移屬於法聖倉而六十年來漕船之致敗再徵不知其幾次程道之相去爲二百二三十里故以錢往貿者多每石加入爲二三兩重以漕倉斛子較諸直上納邑所捧洽過數斗每於出浦之際稅民怨苦古之私募船裝稅時京江無賴輩多有作奸故敗之習故不計遠近投屬漕倉今則舟橋船裝載之後上納凡節萬全無慮樂安求禮俱以直上納邑各其境內設倉直捧無弊裝運而兩邑之於本縣相距不過百里內外今以本縣稅穀移捧於樂安海倉則本官監捧別弊自祛但有船價條加磨鍊而漕倉雜費之所得庶可相計本縣穀數僅爲八百餘石劃得舟橋船一隻竝他邑添載充數則似無掣礙之端爲辭矣該邑稅穀之輸納漕倉弊旣如此則移捧於隣近海倉劃給舟橋船隻使之直納不害爲隨時矯救之策雖舟橋司船人言之添得一邑亦足以副渠輩之願而第念漕倉設置法意甚重六十年劃屬之邑若或遽議移捧則漕倉屬邑各以一時之意見必將視此爲例紛然競起非但取舍之兩難而已自樂安而視法聖則出浦雖或便近海路不啻遼絶欲除旱路百里之勞反涉木道千里之危其在漕政已非得計曾前所無之船價又將倍蓰於漕倉之冗費反有祛弊生弊之慮舟橋船劃給一款有難許施依前擧行之意分付何如傳曰該邑得特遣之倅似此細節亦不釐正則烏在其勤詢之本意乎邑民江民皆似有益而無弊至於他邑之效嚬其所禁飭優有其說所謂他邑豈有若該邑之至殘弊多處乎又或船價倍於倉費有別生弊端之入聞者勿嫌銷刻登卽依前屬之該倉爲可以此意令廟堂與該倅疏回啓判付卽爲知委該道可也
정조 23년
備邊司啓目粘連觀此谷城縣監金熙采疏本則其一本縣民摠爲三千戶還穀近三萬石而各營耗穀作錢在前則待春夏從市直發賣近來捧糴時執錢故邑倅倉吏立本取剩之弊於是乎出道內穀簿無論山沿較量民戶參酌分留內而均廳外而巡統營作錢耗穀每年封倉後一從該邑所在穀數從市直發賣捧糴時發將校執錢一款永爲禁革特令廟堂另加申飭事也京外需用竝不着手於還穀則固善矣如不得不着手則秋捧時執錢猶爲簡便蓋其爲弊與否惟在於勒捧與不勒捧如其勒捧也則勒捧於秋捧之時者獨不勒捧於封倉之後乎此則置之爲白乎旀至若巡統營之發送差校勒定高價尤爲可駭邑而有倅則雖京司行會如或有不便於民情者亦當論報釐正而況於營邑之間何弊之不可論報以此嚴飭於營邑萬一有此等民弊之登徹則縱校橫濫之營閫固當重勘不爲據執之守令一體重究爲白乎旀其一本縣大同木挽近以來京廳點退年年層加以八九升細木以納一疋價至於四兩自明年爲始各邑大同木一疋以七升三十五尺者前期上送于該廳較正以來依此收捧以納事也本木上送之論別無爲弊之端依此施行爲白乎旀其一本縣各司上納軍民幾皆納布之中訓鍊都監軍餉保禁衛營官納保惟獨納米而稅船添載輸納之間浮費不些以沿海邑某樣納布之軍相換變通事也假令移換於納布軍納布軍獨非可矜乎雖除峽氓轉運之勞若論沿民偏被之苦則除弊之惠少移疾之怨多除非大變通之前恐難輕議爲白乎旀其一南原蛟龍山城軍餉穀谷城求禮兩縣分授糴糶而本縣所掌米爲八百七十石也三之二捧於城倉其一捧於邑倉兩縣遠面距山城俱爲百里外不勝其輸運之弊依茂朱赤裳山城例專屬於地方官南原府使之糶糴兩縣分授之規永爲革罷而三分一邑倉所捧者別作名色儲留本邑事也大抵各道山城屬邑之制蓋出於各峙其餉各守信地之意歉歲則許其捧留以紓民力屢豐則如法運峙以存桑土之義恐不害爲隨時方便之道以此分付何如判付啓依回啓施行爲旀第一條事還穀取耗之弊與半留半分之劃一定式卽近日講究於賓對籌坐之間者捧糴時執錢封倉後發賣均之爲弊有如泉水則一而廉貪殊性惟在其時營邑擧行之如何該倅之說旣如此令道臣細量如有可以採施之策先試於該邑以其便否從後狀聞爲旀統穀爲弊可勝言哉疲馹騎蕩官廚裨校橫行閭里鷄犬爲之騷然勒呼高價恣意操縱旣盡作錢旋爲還寢則官長其自當乎吏鄕其自當乎無罪者民也民之倒懸此其一端主客異勢伸縮在我云云卿等言未免題外自廟堂嚴飭三南祛其積謬之太甚俾無更以此等瑣屑之事仰徹朝廷爲旀第二條事諸倅應旨輒言木品可知近來爲弊之滋甚乙仍于間或從施於疏批旨一依大同事目尺數升數無加無減則受雇價貢價者無不稱冤爲鄕民者反害都民百餘年前有司之臣亦有筵稟更飭之擧今番事亦然而近聞筵臣之言各司各營所捧過四十尺云然則民何以堪乎大抵守令之看品卽防奸之意而此則不必煩朝令在於該司及該倅爲民方便是置勿論如此如彼綿品一款差待諸疏之畢到一番博詢審處欲救一分民瘼以此爲先知悉事分付爲旀第三條事近於鄭僑輿人之惠姑爲置之爲旀第四條事蛟龍山城之稱以三谷兩峰處在野門如蛟騰龍蟠乙仍于山之名以此李文忠之所經理劉提督之所嘆賞於此可知古人所以築城峙餉之深意古之大臣李濡諸人値歉捧留亦以爲不可今觀該倅之疏穀多難於轉輸殘邑偏受其害云今若有綽約平均無致移弊之道則詳究兩便之謨不害爲蘇殘之一道兺不喩該邑之逢經幄人作宰可謂千載一時得其倅而不得絲毫之益是豈差遣之本意嶺南之河陽機張延日等處多賴其倅敷奏之力則獨於該邑未共沾漑能無向隅之歎乎另飭道臣與該倅及本地方官守令爛商好箇道理使之報司後草記使詢弊之擧示信於民邑爲當爲良如敎
정조 23년
吏曹判書李時秀疏曰伏以臣猥以無似銜命西出客使入境亦已有日而威望不足彈壓智慮不足綜理曾未能宣朝廷禮義之化祛民邑供億之弊疎謬稽慢無往非罪僨誤之誅懍然以俟卽於路次得接邸報伏聞新有除旨以臣爲吏曹判書臣驚惶震剝五內失守幾乎顚于馬下夫天官冢宰國之重任臣之不合是職不惟臣自知聖鑑庶已俯燭顧不敢以才具之長短名器之輕重張皇其說煩瀆聰聽只以區區衷情所迫冒昧仰陳念臣從前日月之兜攬驟躐且置勿論一自甲寅冬蒙恩陞資之後歷遍四部官不離身尸素徒積而郵罰不加瘡疣畢露而榮寵轉隆以至周歲中權無一善狀曹務之癏廢政注之顚錯獲免大何特其幸耳迺蒙我聖上曲垂造化適因原隰之行特許鞶帶之褫雖使事嚴重稱塞無望而飮氷之憂王靈是仗卸擔之喜私分粗安北望觚稜步步攢祝惟期竣還之日藉此恩私優游散班調息病軀以仰承終始生成之澤豈意今者忽有此千萬夢外之命哉噫物盛則衰器滿則溢理之必至不待智者而知之臣之門戶之太盛涯分之已滿歷數朝紳罕與爲比猶且進進不止日增月加周流權要之地出入睢盱之場踰濫之懼十倍西銓程子所云負版之蟲已載不起更取物在身者臣之謂也臣將以何力量以何命數大耐此而消受得也其亦致負乘之寇而後已矣伏惟天地父母臨之在上覆燾之恩鞠育之慈一身頂踵保有至于今日以平昔愛欲生之聖念夫豈有任其不堪任强其不可强使之畢竟顚沛而不之恤哉仰思聖簡俯揣微諒旅館曉燭繞壁不寐玆敢猥從縣道盥沐拜章其辭雖短其情則切伏乞聖上亟賜照察迨臣未反面之前劃卽收還新命則臣敢不生死殞結以報答德意之萬一臣無任云云答曰省疏具悉卿其勿辭待復命行公
정조 23년
己未二月二十五日辰時上御誠正閣藥房入診諸承旨持公事入侍京畿監司書狀官同爲入侍時藥房提調金文淳副提調李書九左副承旨金啓洛右副承旨鄭尙愚同副承旨兪漢寧假注書李允謙李弘謙記注官承膺祚編修官洪樂游檢校直閣沈象奎京畿監司李在學書狀官曺錫中醫官柳光翼金孝儉李敬培李周憲李惟鑑玄必采安昌禧以次進伏訖提調問候後啓洛讀奏全羅監司李得臣狀啓監賑事書九讀奏江原監司尹弼秉狀啓莊陵奉審事漢寧讀奏平安監司韓用龜啓本充軍罪人金楚光徒流案頉下事江原監司尹弼秉啓本罪人李哲新通川郡到配事上命分書判付訖上曰郊館擧動時雲劍當以筋力可强人擇差而苦乏其人矣誰是可合乎文淳曰壯勇大將禁衛大將俱是可合人而此皆陪從人他無可合人矣上曰壯勇使亦與彼人不見乎文淳曰似然矣文淳曰咸鏡監司李集斗以人蔘十三兩上送本院矣貿蔘一款旣奉飭敎故有難輕先捧置敢此仰達矣上曰旣無內局知委則此物奚爲至哉爲念民弊切勿貿蔘之意前後屢勤飭敎又於此道臣辭朝時申申面諭不啻丁寧矣不待本院關文而今此遽然封進實是格外之事誠極怪訝矣此道臣自來事多生疎無乃聽瑩於其時下敎而然歟報狀措語辭意何如耶文淳曰以別進上樣措語矣上曰別貿尙已嚴禁則是何別進上之擧乎年前爲殿宮湯劑不得已有一番貿用之事其時亦以公穀會減而慮或有貽弊於民邑故其後更無別貿之命則今忽別進上云者又極駭然矣不可無飭卽爲還下送而此後則本院知委之前無得貿納之意永爲定式別加嚴飭可也文淳曰初三日館所擧動時御營軍三哨隨駕事命下而銅龍門弘化門延和門入直及傳語軍一百名除之則餘軍未滿三哨矣延和門入直軍一哨以訓局軍替代出用何如上曰依爲之出擧條文淳曰今此迎勅時自崇政門外至興化門內左右邊令訓局設布帳事因館伴筵稟當爲擧行而該營布帳用處浩多實無分排盡設之道云旣不得盡設則或設或不設所見反涉如何有門有路處自當依例設布帳而其外則一竝除之恐合事宜故敢此仰達矣上曰依爲之出擧條上命畿伯進前敎曰爲詢民事每欲召見而未果矣向者輪症雖屬過去境而至今思惟如經一劫大抵畿內則歇於京中而兩南又歇於畿內云乎在學曰自西而京自京而南果是次次減歇云矣文淳曰臣見濟州上來人則以爲濟州亦有此症云矣上敎在學曰迎勅之行今日發行乎在學曰然矣上曰卿則迎候於開城府地境乎在學曰然矣上曰弘濟院之弘字彼中諱之云路程記彼必見之則不可不改之矣在學曰以洪字改之恐無妨矣上曰改字之意預爲言通於遠接使許好矣又敎曰聞外方迎勅之際皆有擧哀之節云此乃宣勅以後事而邑邑迎勅先有此擧極涉如何矣且弘濟院則至近京城有異於外方外方則雖已襲謬爲之而至於弘濟院站則決不可先擧迎勅之節此意亦言及於遠接使好矣在學曰果如聖敎矣沿路則雖昧例擧行而至於弘濟院站則大異於外方不當先有迎勅之節矣上曰此亦道各異例聞關西則道內守令中只一二人迎接而入海西地境道內諸倅齊進云兩道迎勅例各不同事極怪駭如此謬例不可不一番釐正之事矣又敎曰楊州何站支供乎在學曰弘濟站支待矣上曰凡物皆措備乎在學曰中間等待日字爲久監色輩留連爲弊而凡措備物已皆爲之矣上曰沿路禁雜人一事各別着意擧行也在學曰廣州庚午出鎭之後當支勅時勅行支應則如例擧行而至如遠接使伴送使問安使諸行之自前支供者竝移定於同站諸邑載在謄錄矣今番亦依此施行而以此釐正於定例以爲定式遵行之地何如上曰依爲之出擧條在學曰今番勅行時沿路禁辟軍校楊州二百名高陽二百五十名坡州一百十名長湍一百五十名出用事自守摠兩營狀聞後知委矣此雖前勅時使用之數而楊州高陽則道里近而軍數多坡州則道里遠而軍數少其所分排不能均一且軍校之多數聚待反有雜亂之弊自今爲始四邑軍校各以一百五十名出用仍爲定式施行恐合事宜故敢此仰達矣上曰依爲之出擧條在學曰南漢餉租之在於道內各邑者自戶曹旣不貿用則當依備局知委作錢以送於南漢而趁今發賣其勢末由窮春分糶亦無爲弊之端姑令依前半分待捧糴後作錢以送事甚便好故敢此仰達矣上曰依爲之爲除畿邑別出無於前之守禦還名色也今又還分安知不仍作守禦還乎以穀屬之某衙門半分使之給其代錢事令廟堂指一草記可也出擧條命畿伯先退命書狀官進前上曰今日離發當宿何站乎錫中曰當宿於高陽站矣上曰向日已有面諭覘國一事爾須另念善圖也所謂聞見事便是可笑雖古之名碩其所探問者後人觀之則多有虛實之相左使价之難其任固如是矣然今彼中新舊之交必有可聞者豈可以難於採探少忽之哉錫中曰只憑譯舌輩從中採問緊語之得聞有未可必矣文淳曰彼中風俗皆以緘默爲主譯官輩只以銀兩自下周旋其所入聞者不過閑辭漫說不如是則亦是無根據之說矣上曰聞勅使還期必欲趁四月初二日入去云我國使亦當於四月初二日前到北京行期甚忙迫矣雖不至倍日促行而必爲斯速進程初十日間渡江渡江後限二十日得達以此爲期可也錫中曰渡江當在來十三日慮或未及於勅行回還前入去矣上曰十三日渡江尙亦遲緩矣錫中曰方物卜馱數多遠途領運之際易致遲滯矣上曰只領緊物種先爲趁期入去則其餘物種必有自其處變通之道矣又敎曰來頭頒諡勅若爲順付於我使出來便則萬幸而勅使若又出來解使譯官一人先爲出送使勅行渡江前日字限五六日有進退之期自此預爲料量其入城日字之地好矣又敎曰今番則勅行牌文只是抵鳳城牌文謄本出來者而原牌文則初不出來矣來頭勅行必以紙牌文卽爲出送也命退諸臣退出
정조 23년
行都承旨徐龍輔坐行左承旨李書九坐直右承旨金啓洛坐左副承旨鄭尙愚坐右副承旨兪漢寧坐同副承旨尹光顔坐直注書柳台佐呈辭在外金啓溫病假注書李允謙仕李弘謙仕直事變假注書任百禧別入直
정조 23년
兪漢寧啓曰大司憲李城輔執義高宅謙在外掌令玄重祚持平李東宇病不進掌令鄭澣持平南惠寬未肅拜監察茶時之意敢啓傳曰知道
정조 23년
李書九啓曰禮曹參判閔台爀本職則出肅兼帶摠管不爲肅謝事甚未安推考警責何如傳曰允
정조 23년
傳于李書九曰都承旨入侍
정조 23년
傳于李書九曰戶房承旨入侍
정조 23년
兪漢寧以摠戎使金持默狀啓坡州禁辟軍加磨鍊四十名調發何以爲之事傳曰除標信擧行事回諭
정조 23년
承旨前望單子入之徐龍輔尹光顔落點行都承旨徐龍輔右承旨金啓洛左副承旨鄭尙愚右副承旨兪漢寧同副承旨尹光顔
정조 23년
內醫院官員以都提調提調意啓曰本院藥蔘或有求貿之例而聖念每軫民弊凡係別貿屢奉飭敎矣卽見咸鏡監司李集斗所報則人蔘十三兩以別貿樣上送而旣無本院知委有此格外之擧誠極可訝其在事體不可置而不論該道臣罷職封進人蔘還爲下送此後則本院知委之前無得預貿貽弊民邑之意嚴飭分付何如傳曰允
정조 23년
李書九以戶曹言啓曰各道年終錢穀御覽會計每於翌年二月二十五日啓請受出修正入啓自是前例矣今年各道會案幾皆來到而慶尙道以道內各樣穀之應停當捧憑査勘準之間自致遲延平安道各邑守令俱以支勅出站限內不得上送之意竝已狀聞黃海道亦以迎勅頉報備局此與無端不送有異姑待齊到修正以入至於頉稟一節或以狀聞或以報狀規例參差不可不釐正自今以後如有頉報之事則竝爲狀聞之意分付諸道何如傳曰允
정조 23년
兪漢寧以兵曹言啓曰今二月三十日大駕詣奉室行禮時侍衛軍兵及墻外環衛軍兵當爲磨鍊而丙辰年外各營入直軍除營直訓將率領環衛昨年訓局出番軍五哨排立挾輦軍連以金虎門入直軍四十名磨鍊槍劍軍置之矣今番則何以爲之乎敢稟傳曰竝依昨年例爲之可也
정조 23년
徐龍輔以賑恤廳言啓曰漢城府牒報據饑餘病餘非救濟無力自賴者東部字內三人西部字內二十三人南部字內七人合三十三人各米五升式合米一石一斗五升題給之意敢啓傳曰知道
정조 23년
尹光顔以訓鍊都監言啓曰今二月二十七日大報壇祭享肄儀時因兵曹節目北營標下軍三十名軍餉色軍二十名北營入直千摠李煜率領拱北門外排立作門雜人馬一切嚴禁事畢後還入直所而待標信擧行之意敢啓傳曰知道
정조 23년
尹光顔以御營廳言啓曰本廳來五月六月兩朔應立前部中司屬慶尙左道軍兵當爲鱗次徵召而其中尤甚邑軍兵限麥秋退限事前已命下矣以之次番右道所在五哨軍兵相換推移從便作隊趁限調上四月二十五日京中逢點五月初一日與左司軍兵替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 23년
尹光顔以御營廳言啓曰本廳來三月四月兩朔應立前部左司屬慶尙左道五哨軍兵五百十七名今已逢點整齊矣三月初一日與前司軍兵替代立番後舊軍放送之意敢啓傳曰知道
정조 23년
己未二月二十六日辰時上御便殿左承旨入侍時行左承旨李書九假注書李弘謙記注官承膺祚編修官洪樂游以次進伏訖上曰勅行止宿形止日日登報而昨日黔水站止宿狀啓尙不入來擧行之稽緩極爲駭然矣又敎曰守宮承旨預先差出而以彼人嫌避之人爲之則好矣書九曰寒食節享時奉審承旨以守宮承旨擧行乎上曰唯命退承史以次退出
정조 23년
己未二月二十六日辰時上御便殿戶房承旨入侍時行都承旨李晩秀假注書李弘謙記注官承膺祚編修官洪樂游館伴鄭民始以次進伏訖上曰近日晨朝頗寒郊館擧動時日氣若如此則人經瘡痍之餘似有觸寒之慮矣民始曰今年節序尙早故日氣今猶未暄矣民始曰在前傳訃勅行時房排物種外方則或用華色而館所則皆用素色似以傳勅前後有所區別而彼旣除服之後猶用素色誠無意義但各年謄錄皆如此不可遽爾變改故鋪陳屛帳器皿之外衾褥之屬依前例以素色措備矣卽伏聞左議政之議以素色極無意義亦甚埋沒更以華色稟請改之爲宜云前例雖然大臣之意如此以華色或用前前排或爲新備以用何如上曰依爲之出擧條命書傳敎曰都承旨有實病右承旨聞有實故竝許遞前望單子入之待下批牌招察任命退諸臣以次退出
정조 23년
己未二月二十六日未時上御重熙堂左副承旨入侍時左副承旨鄭尙愚假注書李允謙記注官承膺祚以次進伏訖命書傳敎曰二十九日北苑齋宿三十日詣奉室行禮親審奉榻之節仍行望位禮省牲器鼎鑊視滌漑監明水火還至齋所待享事禮成令禮曹以此磨鍊儀注上曰望位禮時神榻每先奉於壇上而今番則奉室行禮後當親審奉榻之節神榻勿爲先奉於壇上事知悉又命書傳敎曰遼東伯墓遣承旨致祭志感舊甲也鐵原褒忠祠則年前賜祭而昌城忠烈祠宣川義烈祠來月內卜日一體致祭忠武立節之後二年使訓局開板印行忠烈錄而載皇朝詔贈遼東伯之事實又於中朝忠義錄有移文從厚贈䘏之語從信錄有破格贈錄之語而政院日記云降詔褒贈備邊謄錄云褒贈詔出來時依前謄黃詔陪來之儀擇定差使員陪奉上來以此文蹟觀之豈非徵信之的證特以文體之不類誥命後或有傳惑之說竝與贈伯而然疑之伊後信書之考據非止一二段今皆渙然消釋一辭爛熳忠武有知亦必怡如取見增修之錄猶似有闕遺林將軍忠烈裒集成書命名曰忠愍實紀印頒之於忠武當用一例使之編印而題弁之文當書下舊錄中有世譜矣新印本姓貫書以遼東金氏事分付仍命退承史以次退出
정조 23년
行都承旨徐龍輔坐行左承旨李書九坐直右承旨金啓洛坐左副承旨鄭尙愚坐右副承旨兪漢寧坐同副承旨尹光顔坐直注書柳台佐呈辭在外金啓溫病假注書李允謙仕直李弘謙仕事變假注書任百禧仕
정조 23년
尹光顔以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
鄭尙愚啓曰大司憲李城輔執義高宅謙在外掌令玄重祚持平李東宇病不進掌令鄭澣持平南惠寬未肅拜監察茶時之意敢啓傳曰知道
정조 23년
尹光顔啓曰御營廳將官來言今日本廳軍兵日次私習云矣敢啓傳曰知道
정조 23년
李書九啓曰來初一日輪對日次而禧陵忌辰祭齋戒相値頉稟之意敢啓傳曰知道
정조 23년
尹光顔啓曰禁衛大將申大顯以城隍祭獻官今方受香出去矣所佩命召兼帶左邊捕盜大將命召及大將牌傳令牌來請還納何以爲之而將兵之任不可一刻無摠察之人捕將則在前如此之時有他邊大將兼察之例今番則何以爲之敢稟傳曰仍佩往來御將竝兼察牌招聽傳敎
정조 23년
傳于尹光顔曰同副承旨入侍
정조 23년
尹光顔以都摠府言啓曰今此迎勅動駕時侍衛寶劍守宮不可不備員而都摠管具㢞副摠管閔台爀沈基泰俱有身病鄭大容未肅拜侍衛寶劍將不得備員令政院稟旨變通仍令該曹口傳差出待下批牌招察任以爲備員之地何如傳曰老病人許遞令該曹口傳差代待下批與未肅拜人牌招可也
정조 23년
兵曹口傳政事以西春君爗爲都摠管蔡弘履姜彝正爲副摠管
정조 23년
尹光顔以都摠府言啓曰新除授副摠管鄭大容時無職名令該曹口傳付軍職以爲肅謝之地何如傳曰允
정조 23년
兵曹口傳政事以鄭大容爲護軍
정조 23년
以工曹坐不坐單子傳于兪漢寧曰今聞迎接都監多有擧行之事而該堂皆年老竝許遞今日政差出待下批牌招察任
정조 23년
以漢城府坐不坐單子傳于金啓洛曰右尹未差之代今日政差出待下批牌招察任
정조 23년
有政吏批判書李時秀在外未肅拜參判李益運進參議尹行元牌不進右承旨金啓洛進以金羲淳爲副應敎趙尙鎭爲工曹判書鄭大容爲參判李勉兢爲右尹李翊模爲工曹參議權文度爲吏曹正郞宋時淵爲昌陵令李觀秀爲司饔主簿檢書官單金基普昌原府使李尙度今加嘉善加資事承傳故通德郞洪啓緯贈吏參例兼故四山監役官洪禹宣贈吏議故工正洪受濟贈僕正以上同知洪進泳三代追贈大司成單李晩秀
정조 23년
兵批判書金文淳參判金熙朝病參議朴奎淳進參知李趾永病同副承旨尹光顔進以崔夢嵒爲知事崔鎭夏爲曹司衛將鄭宅休爲訓鍊主簿朴道謙爲武兼張胤顥爲潼關僉使康漢倬爲造山萬戶權裕爲大護軍李勉兢沈基泰爲護軍李壽咸爲副護軍
정조 23년
以宣傳官望筒傳于尹光顔曰權作參上窠以鄭宅休仍任
정조 23년
兵批再政宣傳官鄭宅休仍任事承傳
정조 23년
以承傳宣傳官望筒傳于尹光顔曰未差之代令該曹口傳差出
정조 23년
以漢城右尹李勉兢牌不進推考傳旨傳曰待其淸齋牌招
정조 23년
傳于李書九曰享所執事官使之拱北門外近處齋宿而北營公廨一體許接百官及應參班列諸家人淸齋亦爲嚴飭事分付
정조 23년
以江華留守洪明浩狀啓無依之類賙救助葬人姓名開錄事傳于金啓洛曰船頭堡別將吳漢述廣城堡別將宋敬寬前萬戶宋世瑜等賙救收葬之數比之關西已施賞典之人或多或相當賞加今日政下批閑良金昌成河漢明賙救名數亦相當帖加閑良車允亨從厚施賞後狀聞事回諭
정조 23년
以慶尙監司申耆狀啓道內各邑遺棄兒收養口數開錄馳啓事傳于徐龍輔曰嚴飭列邑着意搜訪俾有實效事三南道臣處令該廳嚴飭
정조 23년
金啓洛以吏曹言啓曰今此寒食祭永陵獻官趙觀鎭係是堂下官何以爲之敢稟傳曰尙云晩矣加資未肅拜工曹參議許遞其代除授可也
정조 23년
金啓洛以吏曹言啓曰今此寒食祭獻官執事當爲磨鍊而除老病公故實無推移分排之路依近例刑官及年六十以上人員通融塡差以入之意敢啓傳曰知道
정조 23년
徐龍輔以戶曹言啓曰慶熙宮差備內雨漏處修改吉日令日官崔景烈推擇則今二月三十日卯時爲吉云以此日時擧行何如傳曰允
정조 23년
李書九以禮曹言啓曰迎接都監啓曰迎勅習儀以今月二十九日爲之事自禮曹推擇啓下而都監擧行多有相妨之事令禮曹稍退日字更爲推擇啓下之意分付何如傳曰允事啓下矣習儀吉日令日官池景喆更爲推擇則來三月初一日爲吉云以此日擧行事知委何如傳曰允
정조 23년
李書九以迎接都監言啓曰京畿黃海平安三道及開城府乙卯勅使時贈給物種數爻今纔報來別單書入而今番勅行比乙卯別大通官一人頭目一名加數出來贈給之數比乙卯亦當加入矣加來通官頭目贈給數爻方令修成冊以報待其上來更爲書入之意敢啓傳曰知道
정조 23년
李書九以迎接都監言啓曰卽接遠接使移文則勅行上來時行吹陳而不作初二三吹以打鼓吹囉叭擧行而初吹則鼓一打囉一吹二吹則鼓二打囉二吹三吹則鼓三打囉三吹開門則鼓一打囉三吹閉門則鼓三打囉三吹凡諸放砲切勿爲之云每於迎勅日勅使到迎恩門外北作門例以放砲開門矣今番則放砲代以鼓一打擧行在館時開閉門一依外邑例爲之而吹鼓手令訓局定送事分付何如傳曰允入勅行入北作門時砲代以囉鼓代用事分付可也
정조 23년
李書九以迎接都監言啓曰卽接黃海監司移文則勅行自持來縷𦂹二十疋分排各邑後邑名疋數修成冊上送矣謄書以入之意敢啓傳曰知道
정조 23년
李書九以迎接都監言啓曰本都監郞廳掌樂院主簿尹光垂日前與司憲府監察相換又以祭監進去云方當都監事務緊急之時多日離次極爲可悶令該曹以他閑司口傳相換以爲專意擧行之地何如傳曰允
정조 23년
李書九以迎接都監言啓曰迎勅習儀以今月二十九日爲之事自禮曹推擇啓下而都監擧行多有相妨之事令禮曹稍退日字更爲推擇啓下之意分付何如傳曰允
정조 23년
尹光顔以訓鍊都監言啓曰今二月二十九日迎勅習儀時因兵曹節目挾輦軍四十名先後廂軍三百名各其將官率領擧行慶熙宮各門把守及有門有路處設布帳次軍一百三十名將校五人門外屛門八十四處設布帳把守次軍二百八十九名將七十五人定送而事畢後解送之意敢啓傳曰知道
정조 23년
尹光顔以禁衛營啓曰因迎接都監移文今此勅使前排大旗幟入京時本營擧行回還時摠戎廳擧行矣依前例大五方旗五面中五方神旗五面淸道旗一雙黃門旗一雙金鼓旗一雙另擇奉持旗手勅行入京日自迎恩門至館所排立前導而左邊屛門五十八處哨官四員別騎衛十人驛士四十七人京標下軍一百二名竝爲嚴飭定送率領把守而所經屛門則以布帳堅實防遮別定將校四人京標下軍三十名竝爲除器械另加申飭嚴禁雜人而今月二十九日習儀時亦依此擧行之意敢啓傳曰知道
정조 23년
尹光顔以摠戎廳言啓曰因迎接都監移文今此勅使前排大旗幟入京時禁衛營擧行回還時本廳擧行矣依前例大五方旗五面中五方神旗五面黃門旗一雙淸道旗一雙金鼓旗一雙另擇奉持旗手勅行回還日自館所排立前導至迎恩門與楊州旗幟替代而今月二十九日習儀時亦爲定送之意敢啓傳曰知道
정조 23년
尹光顔以摠戎廳言啓曰昨年振威龍仁等邑移屬華城時臣廳屬振威所在屯壯抄四十五名龍仁屯壯抄四名自在劃付中所納身米雖已給代而此是添操正軍則其代不可不從他換作以充一哨之制矣依丁巳年安山始興壯牙兵減額代移定坡州長湍例以陽城軍需保四十九名除出代定何如傳曰允
정조 23년
校理沈奎魯疏曰伏以臣父母墳山在於京畿加平地而臣奔走三司經歲未省霜露之感已難堪抑卽聞鄕信則當此解凍之節塋域崩頹莎草剝落若經一番驟雨慮無所不到臣自聞此報心神飛越罔知攸措在臣情理固當卽地馳往趁時封築而向承嚴敎待罪持被今已一望有餘縮伏俟勘之中不敢爲擅離之計忙陳短章猥煩私悃伏乞天地父母特垂憐惻亟許鐫遞臣職名俾卽往省先壠以伸情私千萬幸甚臣方情急乞免奚暇贅及他說而事在目下不敢泯默敢此附陳惟聖明垂察焉國之爲國紀綱是耳紀綱之不立卽近日之痼習也惟我殿下重祀典之念洞屬靡懈必誠必謹每當享事除非親祼則馳遣近臣董飭享官或恐一物之欠潔一事之欠敬明燭齋殿坐待禮畢此所以在廷臣隣莫不欽頌而感歎者也第臣於向日社稷大享以執禮參班而目見其一二未安者臣不勝慨然之至夫樂律作止自有節拍而緩促無常佾舞進退自有規度而周旋不齊固已萬萬未妥而致齋之夕未見齋沐就位之際已多喧聒甚至享事未畢諸司之徒隷騈闐壇外之炬燭雜遝事之駭然孰大於此非但社壇如此竊聞農壇亦然享所諸事臺監主之則旣不能先期檢飭又未能登時呈課溺職大矣臣謂社壇農壇進去監察及協律郞竝令該府拿問嚴勘宜矣禁門之肅肅淸嚴固是國朝之關和前後之飭敎不啻申嚴況於近日尤當自別則其在宿衛禁喧之地固宜益加惕念而乍嚴旋弛漸不如前此亦關紀綱之一端紀綱之不振號令之不行非聖世事則決不可使聞於隣國也方當客使非久入城郊館延接之時殿庭宣勅之際觀光者之奔走街路攔入者之喧鬧闕庭必有倍於前日若使彼人見之其爲貽羞當復如何伏願殿下嚴飭該曹預先檢束使不至臨期喧遝如或違是當該堂郞施以重勘以爲振紀綱尊國體之道焉臣無任云云省疏具悉社壇農壇及監察及社壇協律郞事依施特遣承宣每有拔例檢飭欲使在班者視此肅穆所謂承宣之一反筵中飭諭其所擧行之節節無狀已知之略有處分而爾何不竝論乎附陳事令兵曹及該都監別加嚴飭爾之隨事無隱極爲可嘉後益勿怠爾其勿辭往省
정조 23년
己未二月二十七日午時上御重熙堂都承旨入侍時行都承旨徐龍輔假注書李允謙記注官承膺祚編修官洪樂游以次進伏訖上曰今日皇壇肄儀已爲禮畢云耶知入賤臣承命出問回奏曰皇壇肄儀今已禮畢而進去承旨已爲還來云矣上曰同副承旨入侍賤臣承命出傳仍命退承史以次退出
정조 23년
己未二月二十七日午時上御重熙堂禮房承旨同副承旨入侍時行左承旨李書九同副承旨尹光顔假注書李允謙記注官承膺祚編修官洪樂游以次進伏訖上敎光顔曰皇壇肄儀時諸執事果皆整齊耶光顔曰果整飭如儀矣命書傳敎曰享所執事官使之拱北門外近處齋宿而北營公廨一體除接百官及應參班列諸家人淸齋亦爲嚴飭事分付又命書傳敎曰政官牌招開政仍命退承史以次退出
정조 23년
行都承旨徐龍輔奉常寺進行左承旨李書九坐直右承旨金啓洛坐左副承旨鄭尙愚坐右副承旨兪漢寧式暇同副承旨尹光顔坐直注書柳台佐呈辭在外金啓溫病假注書李允謙仕李弘謙仕直事變假注書任百禧別入直
정조 23년
傳于鄭尙愚曰軍士房承旨入侍
정조 23년
傳于李書九曰今番勅行時灣府及三道各處之迎勅儀節未免大不審前則牌文先爲出來朝廷旣爲例爲之擧灣府以下亦當按例行之而今行旣無牌文非所可論設有牌文之如例出來以宣勅前徑爲爲不可而除之知委則舊例今例旣如許豈可以無前例之事不當援之例徑先行之乎然而關西地方旣爲之海西松都不可異例至於弘濟院則頒勅在於翌日依畿伯入侍筵敎擧行之意進去大臣以此意分付畿伯處而雖以常時勅行言之諸道大邑迎勅書行禮甚爲不可此後定式除之雖使勅使聞之必以爲當然此一款延接都監問于大臣草記仍爲謄關支勅諸道俾載謄錄
정조 23년
傳于金啓洛曰該院提擧遞差政官待開門牌招開政差代
정조 23년
鄭尙愚以尹東壽李昌杰崔崑囚單子判付內皆非京居熟習之人姑以不應爲公律區別功議勘放草記爲良如敎
정조 23년
傳于金啓洛曰未肅拜右尹許遞令該曹口傳差出
정조 23년
李書九以禮曹言啓曰卽接昌陵參奉孝陵參奉所報則今此寒食祭享兩官當爲備員而新除授昌陵令宋時淵身病猝重萬無供職之望孝陵別檢李英發呈辭下鄕尙未還仕云莫重祭享兩官不可不備昌陵令宋時淵孝陵別檢李英發竝今姑改差其代卽令該曹口傳差出以爲備員將事之地何如傳曰允
정조 23년
尹光顔以漢城府言啓曰本府郞廳只是四員而庶尹朴綏源主簿閔致謙北壇差祭主簿申奭相以檢官犯染判官未差今月三十日皇壇省牲省器時參班儒武郞廳一員當爲領率待令而無以推移判官未差之代令該曹口傳差出以爲擧行之地何如傳曰允
정조 23년
鄭尙愚以都摠府言啓曰今三十日皇壇望位禮時侍衛寶劍不可不備員而副摠管李義弼鄭大容李得濟俱爲差祭姜彝正在外未肅拜侍衛寶劍將不得備員令政院稟旨變通仍令該曹卽爲口傳差出待下批牌招察任以爲備員之地何如傳曰在外人許遞前望單子入之待下批牌招察任可也
정조 23년
吏曹口傳政事以李祖承爲右尹
정조 23년
吏曹以趙觀鎭爲工曹參議
정조 23년
吏曹口傳政事以丁載運爲昌陵令以李致薰爲孝陵別檢
정조 23년
吏曹口傳政事以李羲文爲漢城判官
정조 23년
兵曹口傳政事以金麟鍾爲宣傳官
정조 23년
副摠管前望單子入之李章漢落點
정조 23년
李書九以弘文館言啓曰本館上番闕直事甚未安校理閔命爀旣有只推之命副校理南履翼由限已過朴鍾淳自鄕上來云與新除授副應敎金羲淳一體牌招以爲推移入直之地何如傳曰允
정조 23년
金啓洛以吏曹言啓曰新除授司饔院直長宋啓幹繕工監副奉事李審度除拜後俱過限未肅拜竝依例改差何如傳曰允
정조 23년
鄭尙愚以摠戎廳事啓曰今此勅行入京時自弘濟院迎恩門至城內諸處禁雜人等節令三軍門摠戎廳依近例分掌嚴禁事館伴鄭民始筵稟定奪矣臣廳則勅使入京日別定將校十人標下軍一百名自追慕峴越邊至弘濟院禁雜人分掌嚴飭而勅使回還日亦依此擧行之意敢啓傳曰知道
정조 23년
鄭尙愚以義禁府言啓曰時囚罪人尹東壽李昌杰崔崑囚單子判付內皆非京居熟習之人姑以不應爲公律區別功議勘放草記事命下矣尹東壽李昌杰崔崑等以不應爲事理重公律各杖八十收贖而東壽十一代祖繼謙靖難功臣李昌杰十六代祖得桓開國原從功臣崔崑十代祖涵敵愾原從功臣云竝功減一等各杖七十以公罪收贖放送之意敢啓傳曰知道
정조 23년
備邊司啓目粘連觀此軍威縣監具得魯疏本則其一本縣還穀八千九百餘石限五年分排自己未至癸亥每年納一千七百八十石零則目下民情可免流散事也蕞爾小邑還餉反逋至近萬餘法綱之日弛誠極寒心是白加乎各年虛勘之邑倅令本道區別石數指名現告以爲照法嚴勘之地爲白乎旀其一本縣各軍實摠三千六百四十五名而黃白流亡至於四百四十八名而代充無路謹按道內軍籍則尙州元戶爲一萬八千六百七十九戶軍摠爲一萬三千五百五十三名宜寧則元戶爲八千四百二十戶軍摠爲六千九十七名其在均平之道宜乎減此加彼而至於義僧番錢架山軍官亦是切急之弊一口稍足則自可釐革事也諸邑事情有難遙度關問便否使之論理狀聞後更爲稟處爲白乎旀其一奴婢之實居本縣者十四口而散在各處者弊尤大焉義興軍威之寺奴多在比安義城比安義城之寺奴多在軍威義興身在之邑謂非所掌而任棄案在之官難於越境而推尋各於奴婢身在邑區別分屬校整都案每式年各其邑修案報司每年身貢亦自其邑比摠上納則庶有實效營下勘任京司情債竝爲減革事也元摠雖係於一邑或散居鄰郡或越在他道者實是事勢之所難免若以難於推尋各就其所居邑校整都案則遷徙無常增減隨異反啓紛擾之端而行之未幾遂成定額則數少者有占便之喜數多者有替當之苦末流之弊必將倍蓰於今日此則置之京外勘債如有近年增加者則査定釐正之意嚴飭道臣爲白乎旀其一砲保升數則一遵舊典人情則量宜酌定著爲令甲以爲吏民支保事也此則前後回啓已爲論列且有待諸疏畢到別般講究姑無可以稟處者是白乎旀其一軍威邑力元無一繈之錢巡營所管各倉留庫錢中六千兩限五年無邊貸下則每年備納一千二百兩如是五年則洽準六千之本數而不出十年穀可近萬包矣利錢耗穀歲不下千兩千包折半設屯年年增之又增末乃竝本錢添出則一掃諸弊事也散錢殖之利本非良法諸道營邑之有債案者始稱防弊終歸厲民今此疏請雖未知商度之如何而如斗殘邑決不可又添此一重弊端置之何如判付啓依回啓施行爲旀還穀事以戶較穀太不相適兺不喩流來以還爲弊之邑年前懲勵何如而便復如舊云事旣登聞之後如許守宰若不繩以加倍之律則邑何以爲邑民何以奠居乎該倅等待其指名報來下該府視本律倍勘而限年分捧左相常所持難然而與其一時督徵之無其路莫若量定酌捧之紓其力令道臣更定年限狀聞後許施以爲蘇殘祛瘼之道爲旀軍丁事雖問道臣豈有別見爲先拔例嚴飭道臣招致該倅面對査正近四千之軍摠得以相當於二千戶摠則庶有詢瘼之實效無敢玩愒俾卽狀聞事分付爲旀奴婢事該倅出自經幄在該邑可謂不易得之會民情之懸望寧忍恝然而一番隨衆陳疏又因廟堂之防啓謂之莫奈憚其下手是何異於使之白徵此一款更飭該倅另究行之有據之方言於道伯使之狀聞時一體狀聞爲良如敎
정조 23년
己未二月二十八日辰時上御便殿軍士房承旨來待諸臣入侍時左副承旨鄭尙愚假注書李弘謙記注官承膺祚編修官洪樂游館伴鄭民始以次進伏訖上曰今則迎勅之日只隔數三日凡措備節次一齊整頓然後臨時無窘速之患矣各差備官各別申飭而禁雜人一事另加留意也民始曰路邊觀光人禁辟則易而至若城頭屋上遠望之人勢難一竝禁之矣上曰郊館擧動時闕門外立壯營騎士數人時刻次次飛報大駕至慕華館時使勅行卽時越來沙峴之意預爲約束勅使入作門時開門號令以鑼鼓爲之好矣民始曰迎接都監郞廳典牲署判官權太應本職多有擧行之事郞廳之任姑爲減下何如上曰依爲之出擧條命書榻敎曰兵刑換房命退諸臣以次退出
정조 23년
己未二月二十八日午時上御便殿左承旨同副承旨入侍時行左承旨李書九同副承旨尹光顔假注書李弘謙記注官承膺祚編修官洪樂游二直提學李晩秀以次進伏訖上命出示左傳懸吐冊二件敎晩秀曰此二件吐冊例各不同其中差勝者欲爲參酌損益將以懸吐於新印冊而校正之役左承旨則事務相妨勢難專責同副近頗閑歇使之主管與抄啓文臣同爲看準好矣晩秀曰新印冊應講之規一番稟定然後使諸生知悉經與傳竝爲之講乎上曰製述生則固當應講而治經生則非但收效未易反有生弊之慮雖使講之經傳竝擧勢似難矣晩秀曰然矣命光顔晩秀等先退書九曰明日北苑齋宿事命下矣自內齋宿時侍衛例不磨鍊今番亦依此爲之乎上曰依近例當從便出齋侍衛置之只承旨一員來待而諸承旨明日申時後齋宿于永肅門外公廨可也出擧條命退承史以次退出
정조 23년
行都承旨徐龍輔齋宿行左承旨李書九齋宿右承旨金啓洛齋宿左副承旨鄭尙愚齋宿右副承旨兪漢寧齋宿同副承旨尹光顔齋宿注書柳台佐呈辭在外金啓溫病假注書李允謙齋宿李弘謙齋宿事變假注書任百禧別入直
정조 23년
鄭尙愚啓曰御營廳將官來言今日本廳軍兵日次私習云矣敢啓傳曰後日次爲之
정조 23년
傳于金啓洛曰右承旨入侍
정조 23년
以守宮假承旨望筒傳于金啓啓曰假承旨實職竝許遞今日政差代使之備員參班
정조 23년
金啓洛啓曰吏曹參判李益運參議尹行元牌不進推考傳旨及罷職傳旨今方捧入而開政命下之後如是違牌事甚未安參判更卽牌招何如傳曰允
정조 23년
以校理閔命爀副校理朴鍾淳牌不進罷職傳旨傳于金啓洛曰許遞與未差之代今日政差出
정조 23년
金啓洛啓曰吏曹參判李益運再牌不進推考傳旨今方捧入而開政命下之後如是屢違極爲未安所當更請牌招而係是一日三牌何以爲之敢稟傳曰更爲牌招
정조 23년
金啓洛以吏曹言啓曰卽接通禮院所報則以爲今此大報壇望位禮時左右通禮不可不備員而新除授右通禮尹愭身病猝重萬無進參之路卽速變通以爲擧行之地云通禮院右通禮尹愭改差其代口傳備擬以入之意敢啓傳曰知道
정조 23년
吏批啓曰判書李時秀在外未肅拜參議尹行元牌不進小臣獨政未安何以爲之敢稟傳曰仍爲之
정조 23년
以朴吉源爲校理趙得永爲副校理李義弼爲工曹參判洪聖淵爲右尹趙鎭寬李書九爲掌樂提調金德永金道游爲崇靈殿參奉贈戶參李用休贈吏判例兼贈左承旨李沈贈吏參例兼贈僕正李明鎭贈左承旨例兼以上前工曹判書李家煥三代同日再政以鄭元林爲司饔直長沈纘之爲內資直長金是瓚爲繕工奉事同日三政以朴宗雨爲義盈奉事口傳政事以權心彦爲右通禮
정조 23년
兵批護軍鄭大容李祖承李勉兢副護軍李翊模副司直閔命爀朴鍾淳副司果李趾采金基厚兪漢敦尹文東金絅采李在沆李厚源李寅燮
정조 23년
以副應敎金羲淳校理閔命爀副校理南履翼朴鍾淳牌不進罷職傳旨傳曰只推更爲牌招
정조 23년
以平安監司韓用龜狀啓東作方始勸課之政另飭列邑事判付內啓下禮曹爲旀本道民勢瘡痍甫起勸農之節比常時三南倍用功力然後庶望食實至於簽丁之兩西奸僞聞於筵席何異目擊道伯邑宰擧行勤慢從當更送別樣考察之擧此意回諭海伯處亦爲下諭爲良如敎
정조 23년
傳于兪漢寧曰正使之差病穩旋甚爲奇幸而一行之無事往還亦爲幸甚首譯金倫瑞病餘生還卽爲分揀事分付灣尹亦令該院復屬
정조 23년
金啓洛以吏曹言啓曰卽接通禮院牒報則以爲今此大報壇望位禮時左右通禮不可不備員而左通禮張至冕有拘忌右通禮尹羽烈身病猝重萬無進參之路左右通禮卽爲變通以爲擧行之地云通禮院左通禮張至冕右通禮尹羽烈竝改差口傳備擬以入之意敢啓傳曰知道
정조 23년
兵曹口傳政事副司正李英發
정조 23년
李書九以迎接都監言啓曰本都監郞廳典牲署判官權太應減下代漢城府主簿閔致謙差下使之察任何如傳曰允
정조 23년
鄭尙愚以備邊司言啓曰明日奉室行禮仍行望位禮時訓鍊大將率出番軍五哨拱北門墻外環衛作門營門前路當爲祗迎矣大將李敬懋身病添重勢難擧行云在前如此之時或以他大將兼領或有中軍代行之例今番則何以爲之敢啓傳曰中軍代領可也
정조 23년
鄭尙愚以兵曹言啓曰明日奉室行禮時侍衛禁軍等別將當爲率領而禁軍別將崔東岳差祭矣依前例以一番內禁衛將金璿兼別將擧行之意敢啓傳曰知道
정조 23년
鄭尙愚以禁衛營言啓曰漢城府牒報據至貧無依未得埋葬者南部字內九人內幼學一人則麻布二疋錢文三兩其餘八人及中部字內二人東部字內五人西部字內三人北部字內一人合十九人各麻布一疋錢文二兩式題給合麻布二十一疋錢文四十一兩而多發將校坊曲諸處一一探察則輪行毒疾今已乾淨恤典擧行停止之意敢啓傳曰知道
정조 23년
鄭尙愚以摠戎廳言啓曰因迎接都監移文今此勅行迎送時都監堂上前排巡視旗手二雙令旗手五雙軍牢七雙燈籠手一雙隨率軍五雙自本廳別定次知敎鍊官依前例領率往付而來三月初一日習儀時亦爲定送之意敢啓傳曰知道
정조 23년
徐龍輔以賑恤廳言啓曰北部觀光坊部契任掌裵仁福今月二十七日本洞路傍得二歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 23년
李書九以迎接都監言啓曰卽接遠接使移文則勅使入京日百官見官禮使任譯提問於勅使則以一體停免爲言云矣敢啓傳曰知道
정조 23년
李書九以迎接都監言啓曰伏見遠接使謄移則兩勅以爲到高陽當進名帖使之備待云溯考謄錄則勅使之入館所以後進呈名帖或有其例至於未傳勅前中路名帖前所未有勅使旣進名帖則當有別遣使回答之禮事面未免煩屑新例不必創開卽令儐臣善爲措辭使之防塞何如傳曰允
정조 23년
李書九以迎接都監言啓曰迎勅習儀依禮曹擇日來月初一日設行後仍行殿內及西宴廳茶禮習儀之意敢啓傳曰知道
정조 23년
持平南惠寬啓曰今於疎決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例拷訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終底於納侤耳此不可輕議原恕今於結案已成之後遽爾從輕則其在象刑之義反有欠焉請崔進吉依律處斷臣伏見傳敎下者有金甲島定配罪人成德雨放送之命臣不勝愕然憂歎之至噫近日以來懲討不嚴義理愈晦嘗試顧瞻之輩蘖芽其間至有成德雨輩而極矣暗試手勢角勝公議漫漶於人鬼之分觀望於陰陽之界顯有立跡之意究厥情狀合置重辟再昨冬臨門處分實出於靖世道正人心之聖德至意而畢竟勘律止於島配則已是失刑之大者今此全釋之命忽下於此際竊恐從今以後隄防漸壞亂逆益肆請還寢金甲島定配罪人成德雨放送之命新除授執義高宅謙時在全羅道昌平地請斯速乘馹上來事下諭答曰不允成德雨事亟停勿煩下諭事依啓
정조 23년
己未二月二十九日午時上御重熙堂右承旨入侍時右承旨金啓洛假注書李弘謙記事官金珍恪記注官承膺祚以次進伏訖上曰左承旨入侍賤臣承命出傳行左承旨李書九進伏上曰冬至使回還先來出來無事復命甚用嘉幸書九曰勅行時所傳御帖櫃子近年則皆着倭朱紅而該曹造備又無定數有非省約之意此後則特遣別問安時所用之櫃子八件依近例着以倭朱紅豆鍚粧飾內裹用禾紬單袱外裹用綿紬單袱沿路迎慰問安及留館時例用之件則依古例着以唐朱紅鑞染粧飾內裹用輕光紬單袱外裹亦用綿紬單袱而至於數爻前站所傳更用於後站則不必多造而旣傳之後每每還呈有未可知計其應入略加餘數則一勅所用當爲五十二件令該曹以此定式施行何如上曰依爲之出擧條命書傳敎曰都監中軍差祭之代禁將代領牌招聽傳敎命退承史以次退出
정조 23년
行都承旨徐龍輔坐行左承旨李書九坐直右承旨金啓洛差祭左副承旨鄭尙愚差祭右副承旨兪漢寧坐直同副承旨尹光顔差祭注書柳台佐在外金啓溫病假注書李弘謙仕直李允謙仕事變假注書任百禧仕直
정조 23년
大駕詣皇壇入齋室後內閣政院玉堂藥房口傳問安答曰知道
정조 23년
鄭尙愚啓曰備邊司郞廳來言今日賓廳日次而大報壇祭齋戒相値不得來會云矣敢啓傳曰知道
정조 23년
鄭尙愚啓曰兵曹判書金文淳禁衛大將申大顯御營大將李漢豐摠戎使金持默明日慕華館迎勅習儀出去矣所佩命召密符及大將牌傳令牌何以爲之敢稟傳曰拜表時勿稟往來前有下敎不啻屢番則此啓辭何可捧入乎
정조 23년
傳于李書九曰傳香承旨馳詣宗廟永禧殿奉審摘奸右副承旨馳詣景慕宮奉審摘奸受香諸處一體奉審摘奸以來
정조 23년
備邊司薦望以具㢞爲咸鏡監司
정조 23년
金啓洛啓曰吏曹郞廳來言咸鏡監司下批政事取稟傳曰當日爲之
정조 23년
以吏曹參議尹行元牌不進罷職傳旨傳于金啓洛曰只推
정조 23년
金啓洛啓曰吏曹郞廳來言政事當日爲之事命下而判書李時秀在外參判李益運身病猝重參議尹行元差祭不得擧行參判李益運卽爲牌招何如傳曰竝許遞參議前望單子入之牌招開政
정조 23년
吏曹參議前望單子入之李翊模落點
정조 23년
以遠接使李時秀狀啓勅使到高陽先呈名帖期於防塞事傳于李書九曰如欲爲之則不必强塞在京時亦有格外名帖或詩篇書送之例而皆任他矣此意回諭
정조 23년
以刑曹坐不坐單子傳于尹光顔曰未肅拜判堂許遞前望單子入之
정조 23년
刑曹判書前望單子入之金思穆落點
정조 23년
吏曹口傳政事以尹師國爲左參贊徐邁修爲右參贊
정조 23년
兵曹口傳政事上護軍鄭民始
정조 23년
金啓洛啓曰應敎洪樂游時帶別兼春秋副應敎金羲淳校理朴吉源副校理南履翼修撰韓用鐸金履載副修撰尹序東尹命烈差祭校理沈奎魯在外副校理趙得永未肅拜玉堂上下番俱空事甚未安副校理趙得永卽爲牌招入直何如傳曰在外及未肅拜人許遞前望單子入之待下批牌招察任
정조 23년
玉堂前望單子入之校理尹羽烈曺允遂副校理李貞運副修撰朴崙壽尹益烈落點
정조 23년
以寶劍望筒傳于鄭尙愚曰時帶亞將者亞將改差
정조 23년
兵曹以具世勣爲禁衛中軍
정조 23년
金啓洛以吏曹言啓曰今此寒食祭靖陵獻官行副護軍權坪旣呈齋宿擧案而稱以在外不爲入來事體道理誠極未安令該府拿問處之何如傳曰允
정조 23년
金啓洛啓曰今此寒食祭靖陵獻官權坪以在外懸頉不爲入來該曹初旣不能申飭出齋今始以有頉來言至於傳香之晩時事極未安當該堂上所當重勘而本院請推之外無他可施之罰何以爲之敢稟傳曰爲先從重推考
정조 23년
鄭尙愚以都摠府言啓曰今日入直內三廳武兼禁軍及軍兵等當爲中日習射而皇壇望位禮相値不得爲之之意敢啓傳曰知道
정조 23년
鄭尙愚以御營廳言啓曰傳曰李摠兵如梅之孫昔於己未深河之役脫身東來適當舊甲之重回益切寤嘆其後孫俱在鄕而奉祀孫前摠管李宗胤爲亞將雖在京老且病其外支嫡則久未收用可堪祿仕或付之軍門肄藝決科者令吏兵曹訪問草記御將亦爲搜訪以聞而摠兵祠宇遣留守致祭祭文當親撰使之初四日設行香祝今日下送寧遠伯影堂一體致祭此意下諭守臣念其忠烈諡如其人此時起感尤有別焉昔在先朝引肅廟寶鑑中聖敎亦有下敎者而忠烈公黃一皓家從宦者近甚零替曾亦有承傳分付吏曹從速調用事命下矣依傳敎李摠兵如梅子孫毋論支嫡卽爲搜訪則只有六代庶孫孝得八代孫命集義集庶孫時集四人而孝得命集居在忠淸道大興地義集時集俱以宗胤之子居在江華方以參班上來故招見其身手則其中義集年今二十三已爲操弓而足可肄藝決科之意敢啓傳曰分付兵曹額外內禁衛除取才給官馬口傳而越薦間卿其各別勸課來頭薦會孰敢不爲乎待越薦令兵曹卽爲草記春秋實薦內禁衛試射時雖越薦前特爲許赴鄕居庶六代孫光得改名孝得者問于李宗胤如曰可合卿營或禁旅中亦爲草記付料可也
정조 23년
鄭尙愚以兵曹言啓曰傳曰李摠兵如梅之孫昔於己未深河之役脫身東來適當舊甲之重回益切寤嘆其後孫俱在鄕而奉祀孫前摠管宗胤爲亞將雖在京老且病其外支嫡則久未收用可堪祿仕或付之軍門肄藝決科者令吏兵曹訪問草記御將亦爲搜訪以聞而摠兵祠宇遣留守致祭祭文當親撰使之初四日設行香祝今日下送寧遠伯影堂一體致祭此意下諭守臣念其忠烈諡如其人此時起感尤有別焉昔在先朝引肅廟寶鑑中聖敎亦有下敎者而忠烈公黃一皓家從宦者近甚零替曾亦有承傳分付吏曹從速調用事命下矣依傳敎李摠兵後孫毋論支嫡卽爲訪問則八代孫命集六代庶孫光得俱在忠淸道大興地而文武不當別無可以祿仕者八代孫義集八代庶孫時集俱以宗胤之子居在江華今方上來參班而其中義集年今二十三已始操弓且其身手可堪於肄藝決科云矣敢啓傳曰何後於御營乎此草記還給
정조 23년
鄭尙愚以兵曹言啓曰今二月各廳堂下武臣朔試射臣曹連因有故不得爲之之意敢啓傳曰知道
정조 23년
金啓洛以漢城府言啓曰賑恤廳饑病民米斗題給草記傳曰各別嚴飭漢城府若有一名遺漏當該部官當隨現嚴處而今番題給之類待今月晦日摘奸然後更給與否令該府論理草記此乃非賙賑非發賣而必欲責賑賣之實效賑乏之意有司之臣何可汎忽乎此意嚴飭部官之不勤廟堂臺閣隨聞論勘以爲小心之地可也事命下矣分付各部趁晦日摘奸詳察民情更給與否牒報之意嚴飭矣東西中南四部牒報內窮獨之類飢病之餘特蒙賙救之澤擧皆蘇醒而北部令李鋐所報內饑而病者幾盡蘇健其中或有年老饑乏而受病最重未及蘇完者爲十六人依前賙給之意敢啓傳曰知道北部擧行最爲勤幹今番所報尤爲可尙守令待窠差送事分付銓曹其外怠慢部官各別嚴飭其勤慢時送備郞考察草記事亦令廟堂知悉可也